和黄叔萬游西湖韻
作者：沈繼祖
朝代：宋

paragraphs: 城西去天纔尺五，遡游從之不脩阻。
西湖春水漲舊痕，葡萄盎盎浮春醑。
魚成隊陣影虛游，禽呼友朋聲樂與。
船行是處有佳趣，芳草和煙迷斷浦。
小橋曲徑通深幽，疑在閬風與玄圃。
花飛猶有半粧在，柳長尚作畫眉嫵。
酒中之仙僅八人，把盃誰是湖山主。
樓臺倒影俯清漪，密樹摇風翠交舞。
妙處政自落筆難，安得君房妙言語。
只將劇飲餞殘春，一醉忘形到爾汝。
黄香可人招不來，雲煙落紙英詞吐。
三年與君巴峽游，至今詩名播西土。
金華不生有嫡孫，一時紙貴人爭覩。
維莫之春作茲游，絕憶蘇仙賦東武。
從今風月三千篇，要掃冰溪九萬楮。
芰荷立水更重游，當戒行厨治尊俎。